กอวอมป์กี

กอวอมป์กี ( ) เป็นชื่อภาษาโปแลนด์ของอาหารยอดนิยมชนิดหนึ่งในภูมิภาคยุโรปกลางและยุโรปตะวันออก ทำจากใบกะหล่ำปลีต้ม ห่อไส้ซึ่งประกอบด้วยเนื้อหมูหรือเนื้อวัวบด หอมใหญ่สับ และคาร์โบไฮเดรตเช่นข้าว กาชา (เมล็ดบักวีตต้ม) หรือมันฝรั่ง เป็นต้น

กอวอมป์กีมักจะรับประทานในโอกาสสำคัญ เช่น พิธีสมรส เทศกาลต่าง ๆ เช่นคริสต์มาส และงานเลี้ยงฉลองของครอบครัว เป็นต้น

 ศัพทมูลวิทยา 
มัคส์ ฟัสเมอร์ นักภาษาศาสตร์ชาวเยอรมัน-รัสเซียสันนิษฐานว่าชื่ออาหารนี้น่าจะมาจากคำว่า "กอวอมป์กี" () รูปพหูพจน์ของ "กอวอมแบก" () ซึ่งเป็นรูปบอกความเล็กของคำว่า "กอวอมบ์" () อันหมายถึงนกพิราบหรือนกเขาในภาษาโปแลนด์ ฟัสเมอร์สันนิษฐานว่าชื่อของอาหารมาจากรูปร่างที่คล้ายกับนกขนาดเล็ก อย่างไรก็ตาม มาแร็ก ซตาคอฟสกี นักภาษาศาสตร์ชาวโปแลนด์แย้งว่าไม่น่าเป็นไปได้ในทางอรรถศาสตร์ ซตาคอฟสกีเสนอว่าชื่ออาหารนี้น่าจะมาจากภาษาในแถบเอเชียกลางหรือเอเชียตะวันตก เนื่องจากในภูมิภาคลิแวนต์และเอเชียกลางมีอาหารที่คล้ายคลึงกัน เขาสันนิษฐานว่าอาจจะมาจากคำในภาษาเปอร์เซียว่า "แคแลม" (  กะหล่ำปลี) หรือ "แคแลมพีช" (  กะหล่ำปลียัดไส้) หรือคำในภาษาอาร์มีเนียเก่า "กาวัมบ์" (  กะหล่ำปลี) ก่อนที่คำดังกล่าวจะถูกลากเข้าความให้พ้องกับคำซึ่งหมายถึงนก

 ชื่ออื่น 
อาหารชนิดนี้ยังเรียกในภาษาอังกฤษได้หลายชื่อ เช่น golombki golumpki golabki golumpkies golumpkis gluntkes หรือ gwumpki เป็นต้น อาหารชนิดนี้ในยุโรปกลางและยุโรปตะวันออกมีชื่อเรียกเป็นภาษาต่าง ๆ เช่น ภาษาเบลารุสเรียกว่า "ฆาลุปต์ชือ" () ภาษายูเครนเรียกว่า "ฮอลุบต์ซี" () ภาษารัสเซียเรียกว่า "กอลุบซืย" () ภาษาลิทัวเนียเรียกว่า "บาลันเจลิไอ" () ภาษาเช็กและภาษาสโลวักเรียกว่า "ฮอลุปกี" (holubky) เป็นต้น นอกจากนี้ ยังมีอาหารที่คล้ายคลึงกันซึ่งใช้กะหล่ำปลีดองแทนกะหล่ำปลีสดเรียกว่า "ซาร์มาเล" () ในภาษาโรมาเนีย และ "เติลเติตต์กาป็อสตา" () ในภาษาฮังการี ในขณะที่ชื่อเรียกอาหารชนิดนี้ในภาษายิดดิชมีหลายชื่อ เช่น holipshes goleptzi golumpki และ holishkes เป็นต้น

ในสหรัฐ ชาวอเมริกันรุ่นที่สองหรือสามมักเรียกอาหารชนิดนี้ว่า "กะหล่ำปลียัดไส้" "ใบกะหล่ำปลียัดไส้" หรือ "กะหล่ำปลีอบ" ส่วนชนพลัดถิ่นในแถบพิตต์สเบิร์กมักเรียกชื่อเล่นว่า "ฮังกีแฮนด์กรีเนดส์" นอกจากนี้ยังมีผู้เรียกว่า "พิกส์อินอะแบลงเคต" ซึ่งเป็นอาหารคนละชนิดกับพิกส์อินแบลงเคตส์ของอังกฤษและไอร์แลนด์

 อ้างอิง 

 แหล่งข้อมูลอื่น 
Gołąbki recipe from the Food Network
Straight outta da Coal Region kitchen!

หมวดหมู่:อาหารโปแลนด์
หมวดหมู่:อาหารประจำชาติ
หมวดหมู่:อาหารจากกะหล่ำปลี